ועדת הפנים והגנת הסביבה, כנסת 19, פרוטוקול מספר 111, 2013-11-04 11:00

מירי רגב: שלום לכולם.

מירי רגב: שלום לך, כבוד הרב בן-דהן.

מירי רגב: אני מתכבדת לפתוח את ישיבת ועדת הפנים והגנת הסביבה.

מירי רגב: אנחנו פותחים סדרה ראשונה של דיונים שתעסוק ברפורמה המתוכננת של משרד הפנים והמועצות הדתיות.

מירי רגב: הרפורמה הזאת לא הוצגה בצורה מסודרת בוועדת הפנים, ואנחנו רוצים גם לשמוע על הרפורמה, גם להבין מה המניעים של הרפורמה, איך תתבצע הרפורמה; אנחנו רוצים לשמוע את תומכי הרפורמה, את מתנגדי הרפורמה.

דוד אזולאי: מה זה הרפורמה?

מירי רגב: שנייה.

דוד אזולאי: צריך גם לשאול אם הוא קיבל רשות מיש עתיד להעלות את זה פה.

מירי רגב: דוד, אתה ראשון הדוברים, יקירי.

דוד אזולאי: לא, חשוב רק לדעת - -

מירי רגב: אל תדאג, אתה ראשון הדוברים.

דוד אזולאי: - - במסגרת הסקירה של סגן השר שיגיד לנו אם הוא מתואם עם יש עתיד במסגרת שיעורי הבית שהם מקבלים.

מירי רגב: בן-דהן, מהי הרפורמה?

מירי רגב: מדוע הולכים לרפורמה?

מירי רגב: כמה מועצות דתיות יש עכשיו?

מירי רגב: מדוע נדרש השינוי?

מירי רגב: האם גם התפקידים שלהם ישתנו בהתאם לרפורמה?

מירי רגב: תתחיל, ונראה לאיזה כיוונים זה הולך.

אלי בן-דהן: בוקר טוב, גברתי היושבת-ראש, חברי הכנסת, חברי ראשי המועצות הדתיות ואורחים נכבדים, קודם כול נתחיל מכך שאנחנו לא מכירים את המילה "רפורמה", אנחנו מדברים על התחדשות.

אלי בן-דהן: התחדשות, שיפור, וייעול - -

ישראל אייכלר: מאוד חשוב שהולכים להכניס לרפורמים.

אלי בן-דהן: הנה, הרב אייכלר מבין מהר.

אלי בן-דהן: זה מה שטוב.

מירי רגב: זה יתרון גדול שמבינים מהר.

אלי בן-דהן: אנחנו מדברים על התחדשות שירותי הדת.

אלי בן-דהן: דיברנו על שלושה נושאים שבהם נקדם את העניין: אחד מהם הוא פתיחת אזורי הרישום לנישואים, השני – איחוד מועצות דתיות והשלישי הוא ממונים מקצועיים.

מירי רגב: יש לכם משהו כתוב?

אלי בן-דהן: אני הצגתי את זה בפעם הקודמת פה.

מירי רגב: איחוד ומקצועי - -

אלי בן-דהן: וממונה מקצועי.

אלי בן-דהן: מיד אני אסביר כל דבר.

אלי בן-דהן: נתחיל בנושא של פתיחת אזורי רישום: בשבוע שעבר הכנסת אישרה את הצעת חוק פתיחת אזורי רישום בקריאה שנייה ושלישית - -

דוד אזולאי: שכחת עוד סעיף אחד – נושא הגיורים.

אלי בן-דהן: גיורים לא קשור לפה.

דוד אזולאי: הרבנים יכולים לגייר גם כן.

אלי בן-דהן: אבל זה לא קשור לוועדת הפנים.

אלי בן-דהן: יש הרבה נושאים שאנחנו מטפלים בהם, אבל זה לא קשור לכאן.

דוד אזולאי: כדאי להגיד את הכול בבת אחת.

אלי בן-דהן: זה לא קשור לוועדה הזאת.

ישראל אייכלר: מה זאת אומרת, המועצה הדתית לא צריכה לגייר?

אלי בן-דהן: אם יגיע, נדון בה.

ישראל אייכלר: מועצה דתית לא תוכל לגייר?

אלי בן-דהן: אני מפנה אתכם, כל חברי היקרים, להודעה שיצאה אתמול ופורסמה באתרי האינטרנט "בחדרי חדרים", בערוץ 7 ובכל האתרים החרדיים, ונאמר בה בצורה הברורה ביותר שכל הנושא שנוגע לחוק הגיור ייעשה בתיאום עם הרב יצחק יוסף, הרב הראשון לציון הרב הראשי לישראל, נשיא בית הדין הרבני הגדול הדברים מתואמים אתו, מסוכמים.

אלי בן-דהן: החלטת הממשלה הייתה כפופה להצהרה הזאת, ולכן חבל להעלות דברים שאינם בדוקים ואינם ידועים.

אלי בן-דהן: אני אתחיל עם פתיחת אזורי רישום - -

מירי רגב: אבל זה לא הדיון.

מירי רגב: אנחנו נעשה דיון נפרד על פתיחת אזורי הרישום, ואנחנו נעשה דיון נפרד על הגיור ועל השמיטה.

קריאה: החוק עבר, מה יש לדון?

מירי רגב: איזה חוק?

קריאה: חוק אזורי רישום.

קריאה: החוק כבר עבר.

קריאה: אז על מה יש לדון?

מירי רגב: בסדר, איך עושים את זה?

מירי רגב: מה עושים עם זה?

מירי רגב: היום אנחנו מדברים על איחוד מועצות דתיות.

ישראל אייכלר: מותר לוועדה לדון בכל דבר שהיושבת-ראש רוצה.

מירי רגב: אבל יש פה אנשים שתמיד מבינים פה יותר מכולם, ואנחנו תמיד שמחים לשמוע.

מירי רגב: אז אנחנו מדברים כרגע רק על איחוד המועצות הדתיות.

מירי רגב: תן לנו הסבר: כמה מועצות דתיות יש?

מירי רגב: מה הן עושות?

מירי רגב: מי מרכיב את המועצות הדתיות?

מירי רגב: למה השינוי נדרש?

אלי בן-דהן: יש היום 132 מועצות דתיות, פזורות בארץ כולה; 25 מהן הן מועצות דתיות במועצות אזוריות והשאר בערים או במועצות מקומיות.

אלי בן-דהן: הרכב המועצה הדתית נקבע בשיתוף פעולה בין המשרד לשירותי דת לבין הרשות המקומית והרבנות המקומית.

אלי בן-דהן: המועצה מורכבת מ-45% נציגים של הרשות המקומית, 45% נציגים של המשרד לשירותי דת, ו-10% נציגים של הרבנות המקומית.

אלי בן-דהן: מיום הבחירות לרשויות המקומיות שהיה לפני שבועיים יש חלון של שנה שבו הרשות המקומית יחד עם המשרד לשירותי דת אמורה להגיע להסדר לבניית הרכב המועצה הדתית, על-פי החלוקה שהזכרתי קודם.

מירי רגב: במקרה שזה נשאר כמו היום, אם הרפורמה לא נכנסת.

אלי בן-דהן: אני מדבר כרגע על המצב הקיים.

אלי בן-דהן: זה המצב הקיים היום, אין כרגע חוק אחר.

אלי בן-דהן: יש חלון הזדמנויות של שנה שבו הרשות המקומית פועלת מול המשרד לשירותי דת כדי להקים הרכב מועצה דתית.

אלי בן-דהן: אם יוקם הרכב ייבחר ממנו גם ראש מועצה דתית.

אלי בן-דהן: אם בתום שנה הרשות המקומית, מסיבותיה היא, או בגלל אילוצים קואליציוניים מקומיים או סיבות אחרות או בגלל אי הגעה להסכמה עם המשרד לשירותי דת לא הוקמה מועצה דתית יכול השר לשירותי דת למנות ממונה על המועצה הדתית.

אלי בן-דהן: יש היום בארץ 50-40 ממונים - -

קריאה: 45%.

אלי בן-דהן: - -45% מתוך 132 המועצות הדתיות הם ממונים שמונו על-ידי השר הקודם יעקב מרגי.

אלי בן-דהן: אולי אני מיניתי כמה בתקופה הראשונה, אבל הרוב המוחלט מונה על-ידי השר לשירותי דת הקודם בגלל שהרשות המקומית לא הגיעה להסדר ולא מונתה מועצה דתית ולא מונה הרכב.

אלי בן-דהן: אז השר השתמש בסמכותו, ומינה ממונה על המועצה הדתית.

אלי בן-דהן: כיוון שהבחירות המוניציפליות היו כל רשות יכולה עכשיו להתחיל למנות לעצמה הרכב, כמובן בתיאום אתנו.

אלי בן-דהן: כשההרכב ממונה ממילא פג תוקפו של ההרכב הקודם, וההרכב הישן מתבטל ונכנס הרכב חדש, ובוחר את ראש הרשות המקומית.

אלי בן-דהן: כל עוד לא מונה הרכב חדש - -

פיני קבלו: מה ההרכב?

מירי רגב: הוא אמר קודם, 45%.

מירי רגב: אותו דבר בדיוק.

אלי בן-דהן: אם לא מונה, ההרכב הקודם ממשיך עד אשר נכנס ההרכב החדש או אם עוברת שנה – עד אשר מתמנה ממונה על-ידי השר לשירותי דת, ואז ממילא אין הרכב, אלא רק ממונה.

אלי בן-דהן: לפעמים קורה שהשר ממנה גם הרכב.

אלי בן-דהן: זה המצב היום.

אלי בן-דהן: מבדיקה שעשינו אנחנו סבורים שיש מועצות דתיות שהרשויות המקומיות שלהן אוחדו, וצריך היה לאחד גם את המועצות הדתיות, והן לא עבדו.

אלי בן-דהן: זה מקרה אחד.

דוד אזולאי: כמה כאלה יש?

אלי בן-דהן: לא הרבה, אבל יש.

מירי רגב: כמה יש?

אלי בן-דהן: אני זוכר כרגע - -

קריאה: היו 4-3: כפר חב"ד עם גזר, יש מנחמיה עם - - -

אלי בן-דהן: יש כמה.

אלי בן-דהן: לא חשוב - -

דוד אזולאי: אפשר לספור אותם בקושי על יד אחת.

אלי בן-דהן: כן, אני לא אמרתי שיש הרבה.

דוד אזולאי: "אוחדו".

אלי בן-דהן: אל תיכנסו לפרטים, אני מדבר על העיקרון.

אלי בן-דהן: מצאנו שהרשויות המקומיות אוחדו, אבל המועצות הדתיות נשארו בנפרד.

אלי בן-דהן: זה לא דבר סביר והגיוני.

ישראל אייכלר: חשוב שהציבור יידע שאם מדובר ב-1, 2, 3 זה לא נושא, לא תופעה.

אלי בן-דהן: אני מסכים.

אלי בן-דהן: מדובר בכחמישה מקומות.

מירי רגב: יפה.

מירי רגב: אז עיקרון אחד של הרפורמה הוא שבמקומות שבהם אוחדו רשויות, אתה מאחד גם את המועצה הדתית, שזה עושה שכל, וזה לא הרבה.

דוד אזולאי: איחוד רשויות נכשל מלכתחילה - -

מירי רגב: סליחה, אני לא יודעת מי אתה, אם אתה רוצה לדבר, נא להירשם.

תמר זנדברג: זה חבר כנסת.

מירי רגב: לא דיברתי על חבר כנסת, דיברתי על מישהו אחר, אבל כרגיל, למה לדייק?

דוד אזולאי: איחוד הרשויות נכשל.

תמר זנדברג: טוב, הגזמת.

תמר זנדברג: ישב שני כיסאות לידי חבר כנסת.

מירי רגב: אבל מה לעשות שדיברתי על מישהו אחר?

תמר זנדברג: גברתי, יושבת-הראש, אם אפשר - -

יעקב אשר: אתם עוד בהמשך לדיון הקודם לפני ארבעה ימים.

מירי רגב: אני מדברת על מישהו אחר אז היא אומרת לי שהוא חבר כנסת.

מירי רגב: שלום לך, חבר הכנסת אשר, שלום לך חבר הכנסת דוד אזולאי ושלום גם לך, חבר הכנסת אייכלר, ושלום גם לך חברת הכנסת תמר זנדברג.

מירי רגב: אז מכיוון שאני מכירה את ארבעת חברי הכנסת שיושבים פה אז משום שאתה לא חבר כנסת עדיין, ואני לא מכירה אותך ביקשתי ממך להירשם אצל מנהלת הוועדה.

אלי בן-דהן: יהושע ישי הוא ראש המועצה הדתית של ירושלים.

מירי רגב: אהה, יושב-ראש המועצה של ירושלים.

מירי רגב: תכף אני אתן גם לך לדבר.

מירי רגב: מן הסתם מאוד חשוב לשמוע פה את עמדת יושבי ראש המועצות.

יהושוע ישי: נקודתית בנושא הזה.

מירי רגב: אז תירשם לדיבור.

מירי רגב: אי אפשר על כל דבר להגיב.

אלי בן-דהן: שנית, מצאנו שיש מועצות דתיות קטנות שאינן מצדיקות את ההחזקה שלהן מכל מיני סיבות, לדוגמה: בבנימינה, בגבעת עדה, בזיכרון-יעקב - -

מירי רגב: אתה אומר את זה ככה, אבל אתה צריך לבוא לפה עם נייר מסודר, עם מצגת מסודרת, להציג מהי הרפורמה, על כמה ערים מדובר.

מירי רגב: מה זה מועצה קטנה אצלך?

מירי רגב: למי שגר שם זה כל עולמו.

מירי רגב: אחד גר בתל-אביב ואחד גר בשלומי, אבל הוא אוהב את שלומי, זאת העיר שלו.

מירי רגב: אז אני לא יודעת למה אתה קורא "קטן" ולמה "גדול".

מירי רגב: צריכה להיות פה רשימה מסודרת על אלו ערים אתה מדבר?

מירי רגב: על כמה אתה מדבר?

מירי רגב: בינתיים אנחנו שומעים אבל בדיון הבא צריך לבוא עם נתונים מסודרים ולהתייחס לרפורמה ברצינות כמו שאנחנו מתייחסים אליה ברצינות ולקבל את הפרטים בצורה מסודרת.

אלי בן-דהן: גברתי היושבת-ראש, אני מזכיר לך את שיחתנו.

אלי בן-דהן: אמרתי לך שהנושא עוד לא מוכן, הוא בעבודה בוועדה.

אלי בן-דהן: אמרת לי שאת רוצה בכל זאת, אז באתי בכל זאת.

אלי בן-דהן: לו היית שומעת לעצתי ומסכימה לדחות את הישיבה הייתי בא מוכן.

אלי בן-דהן: אני בדרך כלל מהאנשים שבאים מוכן.

אלי בן-דהן: אבל ביקשתי ממך לדחות, ואמרת לי שזה יהיה יום אז זה היום.

מירי רגב: אוקיי, מאה אחוז.

מירי רגב: אני חוזרת בי.

דוד אזולאי: בכל מקרה כשמגיעים לוועדת הפנים צריך לבוא מוכנים.

אלי בן-דהן: אני מוכן, אבל יש דברים שהם עדיין בעבודה.

דוד אזולאי: אני מדבר על מועצה דתית קטנה.

דוד אזולאי: מה זה "מועצה דתית קטנה"?

דוד אזולאי: מה זה המושג הזה "קטנה"?

דוד אזולאי: תן לי הגדרה.

מירי רגב: דוד, אתה הראשון שרשום לדיבור.

יעקב אשר: ואם היא כל כך קטנה למה יש לה מועצה דתית?

מירי רגב: העיקרון השני הוא מועצות דתיות קטנות שאינן מצדיקות את קיומן.

אלי בן-דהן: נכון.

אלי בן-דהן: יש עקרונות נוספים כשאנחנו מדברים על מקומות קרובים מאוד זה לזה שאין הצדקה, לדעתנו, להחזיק שתי מועצות דתיות.

אלי בן-דהן: אני מדגיש ואומר שההסכם שלי עם האוצר הוא שכל כסף שייחסך מצמצום המועצות הדתיות יחזור רק לטובת שירותי הדת.

אלי בן-דהן: זה לא כסף שחוזר לאוצר, זה כסף שנשאר לטובת שירותי הדת.

אלי בן-דהן: שירותי הדת יקבלו סל שירותים גדול יותר, רחב יותר בעקבות הצמצום של מספר המועצות הדתיות.

יעקב אשר: מה יכלול הסל החדש?

מירי רגב: סליחה, אשר, אתה רשום.

יעקב אשר: אני שואל.

אלי בן-דהן: למשל תרבות תורנית שכמעט בשום מועצה דתית לא קיים.

אלי בן-דהן: אתה רוצה עוד דברים?

אלי בן-דהן: למשל היום כמעט כבר 10 שנים לא ממנים רבני שכונות; למשל בהרבה ערים אין רבני עיר כי ראש הרשות אומר שאין לו מספיק כסף למנות; למשל יש מועצות דתיות שהורידו את שכרם של הרבנים לחצי משרה.

אלי בן-דהן: כולכם פה לא שמעתם על זה כי אני לא רוצה לספר לכם, אבל בקדנציה הקודמת היו מקומות שבהם רבנים ירדו לחצי משרה כי לרשות המקומית ולמועצה הדתית לא היה מספיק כסף; למשל יש היום רבנים שמכהנים במקומות שמקבלים בהם חצי משכורת כי למועצה הדתית אין מספיק כסף לשלם להם משכורת שלמה.

אלי בן-דהן: זה חלק מהייעול של צמצום המועצות הדתיות שאני עושה.

אלי בן-דהן: הכסף חוזר לאותו - -

מירי רגב: יחזור לאותה מערכת.

אלי בן-דהן: אני יכול לצמצם בצפון, ורב בדרום שמקבל חצי משכורת יקבל משכורת שלמה.

אלי בן-דהן: הנושא הוא אך ורק לשפר ולייעל את שירותי הדת ולהרחיב אותם כדי שהתושבים יקבלו שירותי דת רחבים יותר וטובים יותר.

מירי רגב: בהתחלה פתחת ודיברת על עקרונות הרפורמה לגבי מיקום המועצות הדתיות, חיבור מועצות דתיות, מועצות דתיות שקרובות זו לזו – שאתה תציג את זה מן הסתם כשתהיה מוכן.

מירי רגב: העיקרון השני שאני רוצה לשמוע עליו הוא איך אתם ממנים את אותם אנשים?

מירי רגב: האם יש שינוי במינוי האנשים?

מירי רגב: האם יש שינוי בהרכב האנשים?

מירי רגב: האם יש שינוי בבחירת יושב-ראש המועצה?

אלי בן-דהן: זה נושא אחד, אני אגיד איפה אנחנו נמצאים בו.

אלי בן-דהן: כרגע אנחנו משלימים הידיינויות מול משרד הפנים ומול משרד המשפטים בנושא איחוד המועצות הדתיות.

מירי רגב: מי כאן ממשרד הפנים?

מירי רגב: משרד הפנים לא הגיע.

מירי רגב: יפה, הזמנו את משרד הפנים?

מירי רגב: תבדקי, בבקשה – משרד הפנים ומשרד המשפטים.

אלי בן-דהן: גם משרד האוצר.

מירי רגב: אני יודעת שאתם עובדים עם משרד האוצר יחד.

אלי בן-דהן: אנחנו מתכוונים בסיום ההידיינות שלנו להכין הצעת חוק שתוגש, כמובן, כהצעת חוק ממשלתית.

אלי בן-דהן: היא תובא לכנסת, ויתקיים בה גם בוועדות דיון.

אלי בן-דהן: כשהצעת החוק תהיה מוכנה - -

מירי רגב: על מה, על האיחוד?

אלי בן-דהן: על האיחוד, כן.

אלי בן-דהן: יש צורך בעניין הזה בחוק.

אלי בן-דהן: כרגע הכול בשלבי הכנה.

מירי רגב: אתה בעצם מדבר גם על איחוד מועצות – גם מועצות דתיות קטנות וגם על מקומות קרובים – כל העניין הזה יבוא בחוק במספר המועצות הדתיות ובהרכבן.

מירי רגב: נכון?

אלי בן-דהן: נכון.

מירי רגב: חברים, אמנם איציק כהן נכנס – נגיד "אמן" - -

אלי בן-דהן: למה אמן?

אלי בן-דהן: הוא לא בירך עדיין.

מירי רגב: אנחנו אוהבים אותו.

מירי רגב: אני הייתי לא מזמן בסעודת "אמנים".

מירי רגב: הדבר השני שאני מבקשת התייחסות אליו הוא כיצד אתה מתכוון לעשות את המינוי של אותם אנשים למועצות.

אלי בן-דהן: זה נושא שני.

אלי בן-דהן: עד עכשיו דיברנו על האיחוד, והנושא השני הוא ממונים מקצועיים.

אלי בן-דהן: כפי שאמרתי, היום כ-50% מהמועצות הדתיות לא הורכב בהם הרכב, והיה צורך למנות ממונה על-ידי התערבות של השר, על-פי סמכותו, והוא מינה ממונה על המועצה הדתית.

אלי בן-דהן: כדי למנוע את ההידיינות שנמשכת הרבה מאוד זמן ודורשת הרבה אנרגיות בנושא של הרכב המועצות הדתיות, ולא תמיד מגיעים לתוצאה הטובה ביותר אנחנו חושבים שהדרך הנכונה היא שראש המועצה הדתית ייבחר במכרז או בוועדת איתור.

מירי רגב: למה בעצם?

אלי בן-דהן: אני הסברתי.

מירי רגב: אם הרכב הוועדה קובע אותו, והרכב הוועדה נבחר למה צריך שיהיה מכרז או ועדה ממונה כשאנחנו יודעים בדיוק מה קורה בכל ועדות האיתור האלה?

מירי רגב: הכי נכון שהרכב הוועדה הנוכחי הוא שיבחר את ראש המועצה.

מירי רגב: אלא אם כן אנחנו לא אוהבים את הרכב המועצה.

אלי בן-דהן: איך לדעת לאהוב דבר שאנחנו לא יודעים מהו?

אלי בן-דהן: קודם כול המציאות מוכיחה שכ-50% מהמועצות הדתיות, אין בהן הרכב, ואין בהן יושב-ראש שנבחר מתוך ההרכב.

אלי בן-דהן: זאת אומרת יש פה באג גדול, יש פה בעיה - -

מירי רגב: אז אם אין הרכב אולי לא צריכה להיות מועצה דתית?

אלי בן-דהן: תני לי חמש דקות לדבר ברצף.

אלי בן-דהן: זה באמת לא מכובד - -

יחיאל טוהמי: כבוד הרב - -

מירי רגב: רגע, רגע.

יחיאל טוהמי: - - - כל התקציב מושכים למשכורות שלהם.

יחיאל טוהמי: לא נשאר תקציב לתרבות תורנית.

יחיאל טוהמי: אני בעד שיהיה ממונה.

יחיאל טוהמי: ממונה מקבל שכר נמוך - -

מירי רגב: בגלל שהוא מקבל שכר נמוך אתה בעד?

יעקב מרגי: בכנסת בדרך כלל לא מדברים דברים לא נכונים.

יעקב מרגי: אתה מדבר - - - מה שאתה אומר.

מירי רגב: סליחה רגע, אנחנו לא בעד משהו - -

יעקב מרגי: כי הפרוטוקול רושם.

יעקב מרגי: מי שמגלה בורות שלא ידבר בכנסת.

מירי רגב: אנחנו לא בעד שמישהו ימונה מכיוון שהוא מקבל שכר זעום.

מירי רגב: אנחנו בעד שמי שממונה יקבל שכר שהוא יוכל להתקיים אתו.

יעקב מרגי: אין הבדל בשכר.

מירי רגב: זה לא הדיון, אבל, בבקשה.

יעקב מרגי: לצורך תיקון העובדות אין הבדל בשכר.

אלי בן-דהן: הרב מרגי צודק.

ישראל אייכלר: אני רוצה שיירשם בפרוטוקול שהרב אמר שמרגי צודק.

אלי בן-דהן: ודאי.

מירי רגב: אם אני אומרת שתמר זנדברג צודקת לפעמים איך הרב לא יגיד שמרגי צודק?

תמר זנדברג: זה יותר קשה.

יעקב אשר: אני לא בטוח.

מירי רגב: האמת היא – אחרי חוק עמר אמרתי שעדיף לי לריב עם - - - ולא עם החרדים.

יעקב מרגי: הנה, עכשיו אני מסכים עם הרב יעקב אשר – זה לא בטוח.

יעקב אשר: גם אתי אתה מסכים היום?

יעקב אשר: מה קרה לך, אתה לא מרגיש טוב?

יעקב מרגי: ראש חודש.

מירי רגב: אה, נכון, שיהיה לנו חודש טוב.

מירי רגב: הרב בן דהן, בבקשה.

דוד אזולאי: יש כאן כותרת שהשתתפת בתפילה עם נשות הכותל.

מירי רגב: למה לא?

תמר זנדברג: גם מירי רגב הייתה שם.

מירי רגב: גפני הגיע.

מירי רגב: אפשר להתחיל את הדיון, חברים.

משה גפני: מתי הדיון על בית שמש?

משה גפני: גמרנו כבר על נצרת עילית?

מירי רגב: על בית שמש יהיה לך דיון – ככה טוב יהיה לך דיון על בית שמש.

מירי רגב: הרב בן-דהן, בבקשה, תמשיך.

מירי רגב: למה הוועדה הממונה תבחר את המועצות?

אלי בן-דהן: כפי שהסברתי עד עכשיו לכ-50% מהמועצות הדתיות אין הרכב, אלא ראש מועצה דתית ממונה.

אלי בן-דהן: זה מצביע על קשיים בהרכבת ההרכב; זה מצביע על כך שהחוק לא מספיק טוב.

אלי בן-דהן: לכן אנחנו חושבים שהדרך הנכונה היא שראש מועצה דתית ייבחר במכרז, לפי אמות מידה מקצועיות, לפי כישורים מקצועיים, ניסיון ניהולי מוכח.

קריאות: - - -

יצחק כהן: המועצות הדתיות יבוטלו?

מירי רגב: כן, לא היית בקטע הזה.

מירי רגב: משרד האוצר הוביל את זה עוד בקדנציה הקודמת.

יצחק כהן: ממש לא.

מירי רגב: משרד האוצר הוביל את זה עוד בקדנציה הקודמת – לצמצם מועצות דתיות.

יצחק כהן: ממש לא.

יצחק כהן: בקדנציה הקודמת משרד האוצר - - -

מירי רגב: היה סגן אוצר אחד שהוביל את זה.

יצחק כהן: איך אמרת?

יצחק כהן: יש פרוטוקול – שייכתבו דברים נכונים.

יעקב מרגי: חשוב שייאמרו דברים נכונים לפרוטוקול.

משה גפני: אמרו בוועדת הכספים שזה התחיל בתקופה שלך כשר הדתות.

מירי רגב: לא כשר הדתות.

מירי רגב: הוא היה שר הדתות והיה סגן שר האוצר.

יצחק כהן: אתה מדבר על תקציב.

אלי בן-דהן: כל אחד מדבר על משהו אחר.

יצחק כהן: אתה מדבר על תקציב.

משה גפני: מה זה משנה מי השר?

משה גפני: יושב-ראש ועדת כספים - - -

יצחק כהן: אתה מדבר על תקציב.

יעקב מרגי: עשה טובה, אל - - - את גפני כי הוא יבטל את המועצות הדתיות.

אלי בן-דהן: שוב נזכיר את יושב-ראש ועדת הכספים.

אלי בן-דהן: כפי שאמרתי מהסיבות שמניתי - -

יצחק כהן: מה מהות החוק?

מירי רגב: הוא הציג את זה בהתחלה.

מירי רגב: זה לא נעים, לא היית.

יצחק כהן: מחילה.

מירי רגב: מחילה גם אנחנו.

מירי רגב: מחילה מכל האנשים.

יצחק כהן: משפט אחד.

יצחק כהן: לבטל את המועצות הדתיות?

מירי רגב: לא, תכף נדבר על זה.

מירי רגב: בן, דהן, בבקשה.

אלי בן-דהן: המגמה שלנו היא שראש מועצה דתית ייבחר במכרז.

אלי בן-דהן: אנחנו כרגע עובדים על קביעת אמות המידה המקצועיות, ולכן צדק חבר הכנסת מרגי שיש היום אמות מידה מקצועיות.

אלי בן-דהן: אני מניח שפעם נשפר אותן, נוסיף עליהן קצת - -

יצחק כהן: צבע כיפה.

אלי בן-דהן: לא, להפתעתך, לא יהיה צבע כיפה.

מירי רגב: שירות בצבא?

אלי בן-דהן: הרב, יצחק כהן, אני לא רוצה לספר לך אבל יש פה כאלה שיודעים מי מונה על-ידי בחודשים האחרונים.

יצחק כהן: מי?

אלי בן-דהן: תבדוק, תברר.

מירי רגב: עוד משהו לגבי הרפורמה הזאת?

מירי רגב: מילת סיכום לפני שנבקש התייחסויות.

יצחק כהן: אמרתי שאין רפורמה, יש התחדשות.

מירי רגב: אתה יודע, זה כמו ההבדל בין מנגל לבין ברביקיו.

מירי רגב: זה אותו דבר.

מירי רגב: בסופו של דבר כל רפורמה זה רפורמה.

יעקב מרגי: אני מבקש רק לקונוטציות, זה לא מה שאת מתכוונת לעשות לשירותי הדת.

מירי רגב: זה ברור.

אלי בן-דהן: יש פה עבודה מקצועית - -

משה גפני: אתה יכול להרחיב רגע מי מונה?

יעקב אשר: מי מונה?

אלי בן-דהן: תבוא אלי בשקט ואני אגיד לך.

יצחק כהן: לא, לפרוטוקול.

אלי בן-דהן: אם תרצה אני אומר לך.

אלי בן-דהן: אני אגיד לך בסוגריים: מונו על-ידי שני יושבי-ראש מועצות דתיות, ושניהם מש"ס.

אלי בן-דהן: ולא הסתכלתי על הכיפה שלהם.

אלי בן-דהן: מה אתה אומר על זה?

יעקב אשר: זה היה חלק מהדיל?

אלי בן-דהן: חלק משום דיל.

מירי רגב: לא אגודה, אבל ש"ס.

מירי רגב: אין אגודה, רק ש"ס.

קריאות: - - -

מירי רגב: פרוש זכה, אין אגודה יותר.

אלי בן-דהן: שום דיל.

משה גפני: אפשר לחשוב שכשפרוש לא זכה שכן היו יושבי-ראש.

קריאות: - - -

יעקב מרגי: הרב בן-דהן, אתה צריך להגיע לרב שלי של 44.

אלי בן-דהן: נגיע לזה גם, לאט-לאט.

מירי רגב: אני רוצה להתנצל בפני הקהל ובפני הרב בן-דהן שאמר לי שהרפורמה לא מוכנה עד תומה, אבל ביקשתי שיציג את עקרונות הרפורמה משום שזאת סדרה ראשונה בסדרת דיונים בנושא הרפורמה.

מירי רגב: תכף אני אגיד מה אתם צריכים עוד להציג, ואני מקווה שהעבודה שלכם כבר תסתיים כי אין לי שום כוונה לדון בזה כשזה יגיע בחוק.

מירי רגב: אנחנו רוצים להשפיע על החקיקה.

אלי בן-דהן: החקיקה ממילא תהיה אצלך.

מירי רגב: ברור.

מירי רגב: אז מה עדיף, אחרי או לפני?

אלי בן-דהן: - - -

מירי רגב: נרשמו אנשים וחברי כנסת.

מירי רגב: אנחנו נשמע אחד-אחד כדי שנשמע גם את יושבי-ראש המועצות האזוריות הדתיות כי חשוב לי לשמוע גם מה הם אומרים.

מירי רגב: אז אנחנו נפתח עם חבר הכנסת דוד אזולאי ולאחר מכן משיח עמר.

מירי רגב: קודם כול מזל טוב, התמנית לסגן ראש עיריית נשר, אבל שימשת עד עכשיו כיושב-ראש מועצה דתית במשך 36 שנה בנשר, ומן הסתם יש לך מה להגיד בעניין הזה.

מירי רגב: דוד אזולאי, בבקשה.

דוד אזולאי: אני רוצה להגיד לסגן השר שאני מוקיר אותו ומעריך אותו, ויש לו גם רקורד עשיר בכל מה שקשור לנושאי דת במדינת ישראל, והייתי מצפה ממך לפחות כשמדובר על רפורמה באיחוד מועצות דתיות שתלמד מה קרה באיחוד רשויות מקומיות.

דוד אזולאי: מי שזוכר הנושא הזה נכשל לגמרי.

דוד אזולאי: גם אותן רשויות שאוחדו בסופו של יום האיחוד התפרק; ומה שנשאר – אפשר לספור על יד אחת.

דוד אזולאי: אני מציע לך לא להיות פזיז בעניין הזה.

דוד אזולאי: זאת כותרת יפה "איחוד מועצות דתיות" – זה נשמע מצוין.

דוד אזולאי: אבל כדאי שתדע שכשאתה הולך לאחד תלמד מה היה ברשויות המקומיות כדי שלא תגיע לאותה תוצאה באיחוד המועצות הדתיות.

דוד אזולאי: הפחד הגדול שלי הוא שזה יהיה כמו שזה התחיל פה – מועצות דתיות קטנות.

דוד אזולאי: אז זה קטן, אבל בשביל יהודי בבנימינה זה כל העולם, זה כל מה שיש לו.

דוד אזולאי: הוא צריך להתחתן שם, הוא צריך שם להיקבר, הוא צריך את הטהרה שלו – הכול נמצא שם.

דוד אזולאי: בשבילו זה הכול.

דוד אזולאי: אז מה זה לאחד מועצות קטנות?

דוד אזולאי: אני מצפה ממך, אדוני סגן השר, לאיזושהי הגדרה בעניין הזה.

דוד אזולאי: חוץ מזה אתה נוגע בטפל במקום לגעת בעיקר.

דוד אזולאי: בעניין הזה הייתי מצפה ממך יותר מאשר מכל אחד אחר.

דוד אזולאי: אני אגיד לך למה – יושבים פה ראשי מועצות דתיות, ואתה בוודאי מכיר את רובם, אם לא את כולם – תשאל אותם מה הם עושים בתקציב שלהם?

דוד אזולאי: הם יספרו לך שבמקרה הטוב כ-80% מהתקציב הולך רק לשכר.

דוד אזולאי: אם אני טועה שיקומו ויתקנו אותו.

דוד אזולאי: 25%-20% הולך לפעולות.

דוד אזולאי: מה אפשר לעשות עם 25%?

דוד אזולאי: זה כשרות, זה עירובים, זה מקוואות - -

תמר זנדברג: מה זה חשוב?

תמר זנדברג: העיקר יש ג'ובים.

דוד אזולאי: רק רגע.

יעקב מרגי: בלנית זה ג'ובים?

דוד אזולאי: תמר, אני רוצה שתדעי, שירותי הדת זה לא רק ליהודים דתיים - -

תמר זנדברג: אני יודעת את זה.

יעקב מרגי: תמר, המטהר בבית הלוויות זה ג'ובים?

דוד אזולאי: - - זה נותן שירות לכל היהודים במדינת ישראל.

דוד אזולאי: אין עוד מוסד במדינת ישראל שנותן כזה שירות עם תקציב כזה עלוב.

יעקב מרגי: - - -

תמר זנדברג: אני יודעת את זה היטב.

תמר זנדברג: תראה איזו בושה איך זה נראה.

דוד אזולאי: איפה הפלא הגדול שלי על סגן השר?

דוד אזולאי: אני אומר לך את האמת:

דוד אזולאי: הייתי מצפה ממך כסגן שר שנכנס לתפקיד - אולי מה שקודמיך לא עשו אתה כן תעשה, ותבוא עם בשורה לעם ישראל, ותגיד, אני הולך להרכיב סל שירותי דת שזה התקציב שלו.

דוד אזולאי: ועל זה להילחם.

דוד אזולאי: מה אתה מספר לנו עכשיו שיאחדו מועצות דתיות, ואחרי שיאחדו אותן יהיה כסף, ועם הכסף הזה משרד האוצר הבטיח לך – מה הוא הבטיח לך?

דוד אזולאי: שהוא יעביר.

דוד אזולאי: ואתה מאמין להם.

דוד אזולאי: אתה מאמין להם כי זה אח שלך, נכון?

מירי רגב: במהות שלך אתה אומר שברגע שיש צמצום סל שירותי הדת נפגע להם?

יעקב מרגי: אין סל.

דוד אזולאי: הסל מצומצם במקורו, והוא לא מספיק לתת שירות ראוי לאותו תושב.

דוד אזולאי: רבותיי, אני לא שמעתי את סגן השר מדבר על בנייה של סל שירותי הדת היהודיים.

דוד אזולאי: הוא דיבר על האיחוד, הוא דיבר על הכסף שנחסוך.

דוד אזולאי: מי יתקע לידי כף שהכסף הזה אכן ילך לשם?

דוד אזולאי: אנחנו מכירים את זה.

דוד אזולאי: בסופו של דבר הדברים האלה לא קורים, ומי שיוצא נפסד זה אותו ציבור שהיום היה מוכן לוותר.

דוד אזולאי: ככה אמרו לנו באיחוד רשויות, ככה אמרו לנו בהרבה נושאים.

מירי רגב: משפט סיכום.

דוד אזולאי: דיברו כאן בפגיעה בשכר הרבנים.

דוד אזולאי: נכון, לצערי הרב, גם בזה הייתי מצפה שתבוא עם בשורה.

דוד אזולאי: רבנים שמקבלים היום שכר עלוב של 4,000 שקל על שירות יום ולילה שהם עושים.

אלי בן-דהן: אצל רבני ערים זה לא קיים.

דוד אזולאי: לא, אני מדבר על ההתיישבות, הגדרת התקנים לרבנים – כל הדברים האלה.

משה גפני: רבני ערים חדשים.

דוד אזולאי: גם רבני ערים חדשים.

דוד אזולאי: נכון, הרב גפני צודק - -

אלי בן-דהן: - - -

דוד אזולאי: - - רבני ערים חדשים שקוצצו בצורה ניכרת.

דוד אזולאי: אתה יודע שאלה קלקולים שאחר כך זאת בכייה לדורות שאחר כך אי אפשר לתקן.

דוד אזולאי: אני מקווה שאתה לא תירשם בהיסטוריה הזאת כמקלקל; אלא אם קיבלת אישור מלפיד להמשיך לעשות את הדברים האלה – זה סיפור אחר.

דוד אזולאי: אם לא קיבלת, תקום ותגיש שלא קיבלת.

דוד אזולאי: תודה.

מירי רגב: דוד אזולאי, תודה רבה לך.

מירי רגב: משיח, בבקשה, ולאחר מכן חבר הכנסת אייכלר ויושב-ראש המועצה הדתית בירושלים.

משיח עמר: תודה.

משיח עמר: כפי שאמרת אני 36 שנים במערכת הזאת, ומכיר אותה עוד מתקופת מועצת הכשרות.

משיח עמר: זה הלך והשתפר עד שהגענו למעמד של מועצה דתית עם ראש מועצה נבחר.

משיח עמר: מספר חברי המועצה היה כמספר חברי מועצת העיר וראש מועצה נבחר, והיו בתפקידים כמו שצריך.

יצחק כהן: לרבנים יש ייצוג של 10%?

משיח עמר: רבנים, רבני שכונות.

משיח עמר: לצערנו הרב, בתקופה שהחליטו לבטל את הנושא הזה של מועצות דתיות התחילו מריבות בין מפלגות, וזה מאוד פגע בנושא של מועצה דתית.

ישראל אייכלר: גם אז המפד"ל הייתה שותפה.

מירי רגב: אבל אני שואלת אותך, משיח, שמעת את עקרונות הרפורמה שהוצגו בצורה מסודרת.

מירי רגב: העקרונות של רפורמה בעניין מיקומים של מספר מועצות דתיות וההרכבים של מועצות דתיות והדרך שבה המועצות הדתיות נבחרות – האם בעיניך, כמי שחי את זה כל כך הרבה שנים, אתה חושב ששירותי הדת לאזרחים יהיו טובים יותר או פחות טובים?

משיח עמר: בהכירי היטב את הרב בן-דהן אני יודע שהוא אדם מאוד יסודי.

משיח עמר: אבל במקרה הזה הוא לא הכין שיעורי בית, הוא לא למד את הנושא, הוא לא הקים ועדה שיש בה שותפים, ראשי מועצות דתיות, הוא לא הקים ועדה עם בעלי מקצוע כדי לבוא מוכן ולראות באמת מה התועלת שתצמח מההצעה.

משיח עמר: השינויים הללו פוגעים מאוד במערכת שירותי הדת.

משיח עמר: שירותי הדת הם לא לאנשים דתיים – שיהיה ברור.

משיח עמר: שירותי הדת הם לכלל עם ישראל.

משיח עמר: צריכים להחליט פעם אחת במדינת ישראל - -

מירי רגב: מה הם שירותי הדת שניתנים על-ידי המועצות הדתיות.

משיח עמר: - - רוצים שירותי דת או לא רוצים שירותי דת?

משיח עמר: זאת מדינה יהודית שאמורה לתת שירותי דת לכל אזרחיה, ואם רוצים לתת שירות צריך לשלם על זה.

משיח עמר: המדינה צריכה לבנות מערכת.

משיח עמר: הרב בן-דהן, אני פונה אליך ומבקש ממך: תחזיר את מעמד המועצות הדתיות כפי שהיו בעבר.

משיח עמר: מספר חברי המועצה יהיה כמספר חברי המועצה הדתית בעירייה; ראש מועצה דתית ייבחר על-ידי המועצה, וראש המועצה הדתית יקבל שכר נאה.

משיח עמר: אני מאמין שכל אדם שמקבל שכר נאה גם נותן שירות טוב.

משיח עמר: היום ראשי המועצות הדתיות מקבלים משכורת של ביזיון.

ישראל אייכלר: כמה?

משיח עמר: זה ביזיון.

משיח עמר: לדוגמה אני עבדתי 9 שנים ב-5,000 שקל - -

תמר זנדברג: זה יותר ממורה.

יעקב מרגי: נו, בחייך, תמר.

יעקב מרגי: קצת להתעלות.

מירי רגב: רגע, סליחה.

יעקב מרגי: אנחנו לא יודעים מה מקבלת מורה?

יעקב מרגי: את מחדשת לנו באמת.

תמר זנדברג: בואו נעשה סולידריות.

דוד אזולאי: שיהיו אותן שעות עבודה - - -

מירי רגב: חברים.

קריאות: - - -

משיח עמר: חברת הכנסת תמר, במדינת ישראל יש 132 ראשי מועצות דתיות.

משיח עמר: מורות יש 30,000 או 200,000 – אינני יודע כמה - -

תמר זנדברג: יותר.

יצחק כהן: תמר, היית מורה?

מירי רגב: עוד משפט סיכום כי יש פה עוד הרבה דברים, ויש לי עוד דיון.

תמר זנדברג: לא.

תמר זנדברג: אצלנו בשמאל דואגים לכולם, לא רק למי שהיינו או אנחנו.

תמר זנדברג: אני בעד שיקבלו שכר ראוי.

משיח עמר: שכר ראוי נותן שירות ראוי.

תמר זנדברג: גם למורות, גם לעובדות סוציאליות.

יעקב מרגי: אדרבה, תגייסי אותי – אני נלחם.

משיח עמר: הרב בן-דהן, אני פונה אליך ומבקש ממך להחזיר את המעמד של המועצות הדתיות כפי שהיו לפני 20 שנה ו-30 שנה, והם ייתנו את השירות הטוב ביותר שהיה קיים עד היום.

משיח עמר: אין שום ספק בכך.

מירי רגב: תודה רבה.

מירי רגב: חבר הכנסת אייכלר, בבקשה.

מירי רגב: לאחר מכן יושב-ראש המועצה הדתית בירושלים.

מירי רגב: רשמתי גם אותך, שבירו, ראש העיר החדש של אריאל.

מירי רגב: ברוך הבא ומזל טוב.

מירי רגב: בהצלחה.

ישראל אייכלר: הייתה בשורה גדולה בזה שהרב בן-דהן התמנה לסגן שר הדתות כי הוא היה מנכ"ל בתי הדין הרבניים - -

יצחק כהן: הוא גם היה מנכ"ל משרד הדתות.

יצחק כהן: אני מיניתי אותו פעמיים.

ישראל אייכלר: - - היה מצופה שמשרד הדתות תחת חסותו של הרב יהיה מה שהוא קורא לו – התחדשות אמתית להחזיר עטרה ליושנה, ולהביא שוב את עניין שירותי הדת כדבר לגיטימי במדינת היהודים.

ישראל אייכלר: ביטול המועצות הדתיות בשעתו היה בהרכב המפד"ל ושינוי בשעתה, והיום אנחנו מדברים על התחדשות, אבל בחוק קוראים לזה "רפורמה", ואני שומע פה בשורה של איחוד פחות מ-5 מועצות דתיות, והכסף ילך לשכר הרבנים.

ישראל אייכלר: אני לא יודע אם התקציב שייחסך הוא 2% מכלל המועצות הדתיות או פחות מזה.

ישראל אייכלר: מה שמפריע לי זה לא השינויים הארגוניים - -

יעקב מרגי: לא ייחסך כלום.

ישראל אייכלר: אני רוצה לראות מקבילות בכל מיני מועצות – במשרד התרבות או במשרדי הממשלה האחרים – כמה פקידים מיותרים יש שם?

ישראל אייכלר: כמה כסף מבוזבז שם, לפי מה שאמר שר האוצר לשעבר, ראש הממשלה; כי כ-50% מהמשרות במגזר הציבורי הן מיותרות.

ישראל אייכלר: בדיוק במועצה הדתית מוצאים?

ישראל אייכלר: נראה לי שיש משהו מאחורי זה.

ישראל אייכלר: נראה לי שיש פה קמפיין אדיר נגד הלגיטימיות של המועצות הדתיות – אם זה בעניין הגיור, בעניין הרישום לנישואין.

ישראל אייכלר: כשאישה עומדת בביטוח לאומי ורוצה לקבל זכאות בשביל ילד נכה היא צריכה לעבור כל כך הרבה ביורוקרטיה, ואף אחד מכלי התקשורת לא ייתן לה שעות שידור.

ישראל אייכלר: אבל מי שיש לה בעיה עם הרבנות הראשית או עם המועצה הדתית – כל המדינה עוסקת בזה.

ישראל אייכלר: בזה הייתי מצפה שתהיה התחדשות; שהרב בן-דהן שיודע כל כך טוב להסביר והיה ניצב כל פעם בשידורים בתקשורת להגן על בתי הדין הרבניים ועל המועצות – שגם עכשיו לא תהיו סניפים של האוצר, של יש עתיד שאנחנו יודעים בדיוק כמה הם אוהבים רבנים.

ישראל אייכלר: לגבי ההרכבים.

ישראל אייכלר: הרב אמר שיש הרכב כל כך ברור – למה יש 50 מועצות דתיות שאין בהן עדיין הרכב?

ישראל אייכלר: החוק כל כך ברור.

ישראל אייכלר: למה לא תמנה 45% מהעיריות, 45% ממשרד הדתות, 10% מהרבנות המקומית – ויש לנו מועצה.

אלי בן-דהן: אני מספר מציאות שלא מתקופתי.

ישראל אייכלר: כשאתה הולך לעשות התחדשות תחזיר את הסדר הזה.

ישראל אייכלר: הרי לא ייתכן שכל יועץ משפטי יגיש בג"ץ ויתקע לך מועצה דתית ל-10 שנים.

ישראל אייכלר: הרי זאת הבעיה.

ישראל אייכלר: בזה הייתי רוצה לשמוע בשורה.

ישראל אייכלר: ובעיקר הייתי רוצה לשמוע בשורה בכך שהרב בן-דהן יחזיר עטרה ליושנה במובן הערכי של המועצות הדתיות והרבנים האלה.

ישראל אייכלר: לא לעשות אותם למרמס ולקלס בציבור ולנגן את הניגון שיש עתיד רוצה לנגן כאילו הולכים לעשות רפורמה לשנות את ההלכה.

ישראל אייכלר: אני יודע שאתה לא מתכוון לזה, אבל לא ללכת עם הניגון שלהם.

ישראל אייכלר: ללכת בגאון ולהגיד, כן, אני הרב בן-דהן, אני שר הדתות, ואני רוצה לספק שירותי דת – כמו שאמרה היושבת-ראש – לכל האוכלוסייה, ואנחנו ניתן את זה בתקציב גדול.

ישראל אייכלר: ותדרשו מהאחים שלכם באוצר שיתייחסו בתקציב למועצות הדתיות לפחות כמו לצער בעלי חיים.

יצחק כהן: מועצת הירקות.

מירי רגב: תודה רבה.

מירי רגב: יהושע ישי ולאחר מכן חבר הכנסת יעקב אשר.

מירי רגב: אני מכינה אותך שתכין את עצמך.

יעקב אשר: אני לא אדבר על בית-שמש.

מירי רגב: על בית שמש יהיה לנו הרבה מה לדבר.

מירי רגב: יהושע, בבקשה.

יהושע ישי: אני רוצה לתת כמה דגשים ולומר את הדברים די בקיצור, ואני מורגל לכך שכשאני מדבר יש קריאות ביניים.

יהושע ישי: סגן השר הציג שיש בארץ 132 מועצות דתיות.

יהושע ישי: מדובר בכך שיש במדינת ישראל יש 300 רשויות מקומיות.

יהושע ישי: זה פחות מ-50% - -

משה גפני: 256.

יהושע ישי: והמועצות האזוריות, כמה זה?

יהושע ישי: עוד 52?

יהושע ישי: ביחד כמה זה?

ישראל נדיבי: רשויות מקומיות ומועצות אזוריות יש כ-260 - -

מירי רגב: ביחד.

יעקב מרגי: אני שמח על הדיוק פתאום.

יעקב מרגי: קודם זה היה נחרץ, ועכשיו זה "כ".

יהושע ישי: הייתי אומר לאחד.

יהושע ישי: הרי כל מדינת ישראל מונה 6 מיליון תושבים - -

תמר זנדברג: 8 מיליון.

יהושע ישי: זה בערך כמו העיר פריס או כמו ניו-יורק.

יצחק כהן: - - -

תמר זנדברג: הוא אמר תושבים.

יהושע ישי: יעלה על הדעת שאנחנו נהפוך את כל מדינת ישראל ואת ביבי נתניהו לראש עיר?

יהושע ישי: זה לא עולה על הדעת - -

משה גפני: - - - ביבי נתניהו?

יהושע ישי: ראש עיר.

משה גפני: גם לא.

קריאות: - - -

מירי רגב: חבר'ה, הכול בסדר.

מירי רגב: אתם עכשיו באופוזיציה.

מירי רגב: תירגעו.

משה גפני: לא יכול להיות שהוא יבגוד בסגנים שלו.

מירי רגב: תירגעו.

משה גפני: יותר טוב שאת לא תדברי על ראש הממשלה.

מירי רגב: תירגעו.

מירי רגב: - - - לא הייתם באופוזיציה.

מירי רגב: אל תדבר על נתניהו, דבר על המועצות.

תמר זנדברג: לא לעולם חוסן, גברתי היושבת-ראש.

קריאות: - - -

יהושע ישי: יש במדינת ישראל בסך הכול 8 מיליון תושבים שזה פחות או יותר מקביל לעיריית פריס או לעיריית ניו-יורק.

יהושע ישי: אז למה מדינת ישראל היא לא עיר אחת?

יהושע ישי: שלא איזו מדינה?

יהושע ישי: לא יודע.

יהושע ישי: היום אני גם לא יודע באיזו מדינה אני חי.

מירי רגב: מה אתה רוצה להגיד על הרפורמה?

יהושע ישי: אני רוצה לומר שמתוך 250 רשויות מקומיות יש בסך הכול 132 מועצות דתיות.

יהושע ישי: בכל רשות יש מחלקת תברואה.

יהושע ישי: בכל רשות יש מחלקת רווחה.

יהושע ישי: למה בכל רשות אין מחלקה שמטפלת בשירותי דת?

יצחק כהן: לא הבנתי.

יצחק כהן: אתה רוצה שתהיה מחלקה בעירייה במקום מועצה דתית?

יהושע ישי: לא, חכה, אני אגיע גם לזה.

משיח עמר: אולי זה עדיף.

מירי רגב: אולי זה באמת עדיף על פני מועצה דתית.

יהושע ישי: אני אגיע גם לזה.

מירי רגב: יהושע, זה לא שיעור תורה שעכשיו מתחילים.

מירי רגב: מדברים פה ספרינט.

יהושע ישי: אני מחכה להגנתה של יושבת-הראש.

מירי רגב: דבר, דבר.

יהושע ישי: נגיד שאנחנו איחדנו מועצות דתיות – מה זה מועצה דתית?

יהושע ישי: התפקוד של המועצה הדתית הוא עתיר שכר.

יהושע ישי: זה בלניות, זה משגיחי כשרות, זה רושמי נישואין.

יהושע ישי: אי אפשר לעשות את זה דרך האינטרנט.

יהושע ישי: אישה לא יכולה לטבול במקווה דרך האינטרנט, היא צריכה שתהיה בלנית.

משה גפני: אל תעלה רעיונות, הבית היהודי יאמץ את זה.

יהושע ישי: מה זה אומר?

יהושע ישי: זה אומר שהמועצה עתירת שכר.

יהושע ישי: עכשיו, נגיד שאיחדנו שתי מועצות דתיות.

יהושע ישי: אז מה, יהיו פחות מקוואות?

יהושע ישי: וכתוצאה מזה יהיו פחות בלניות?

יהושע ישי: לא.

יהושע ישי: יהיה אותו דבר.

יהושע ישי: אז מה חסכנו?

יהושע ישי: חסכנו בשכרו של ראש מועצה דתית.

יהושע ישי: מה שכרו של ראש מועצה דתית?

יהושע ישי: המועצה הדתית הכי גדולה במדינת ישראל היא בירושלים – שכרו של ראש המועצה הוא 18,900 שקל.

יהושע ישי: יהיה מי שיקפוץ ויאמר שמנהל בית ספר מקבל פחות או מקבל יותר – יכול להיות - -

מירי רגב: מה אתה אומר?

יהושע ישי: אני אומר שהרפורמה מבחינה כלכלית אינה יעילה.

יהושע ישי: יש מקום לאחד מועצות דתיות במקום שהרשויות המקומיות אוחדו.

יהושע ישי: אני לא מקבל את הטענה הזאת שיש רשויות שאוחדו, והמועצה הדתית בהן לא אוחדה.

יהושע ישי: הרי ממה נפשך?

יהושע ישי: אם ההרכב של המועצה הדתית הוא מצד הרשות המקומית ומצד השר, ואם יש רשות מקומית אחת על מה שהיה פעם שתיים אז אי אפשר לעשות שתי מועצות דתיות, יכולה להיות רק אחת.

מירי רגב: נכון.

מירי רגב: העיקרון הזה ברור ומובן.

קריאות: - - -

מירי רגב: זה דבר אחד: הרפורמה לא יעילה.

מירי רגב: מה עוד?

יהושע ישי: מצד אחד אנחנו עכשיו קבענו חוק לטובת האזרח, כי האזרח יכול להירשם לנישואין בכל מקום מאחת מ-132 מועצות דתיות.

יהושע ישי: זה דבר מכובד בפני עצמו.

יהושע ישי: זה היה חשוב מאוד, זאת רפורמה טובה, יעילה - -

יעקב אשר: ממש לא.

משה גפני: ממש לא.

יהושע ישי: החוק כבר עבר, מה אכפת לך להגיד את זה?

יעקב אשר: מה זה "מה אכפת לך להגיד"?

יעקב אשר: שאלת את הרבנים?

יעקב אשר: שאל את הרבנים הראשיים.

יהושע ישי: אני עכשיו מתמודד עם החוק הזה.

יעקב אשר: אז אל תשבח את זה לפחות.

יהושע ישי: אז אני לא משבח את זה.

אלי בן-דהן: רק לשארית ישראל מותר לפתוח אזורי רישום.

אלי בן-דהן: רק להם מותר.

משה גפני: מה עם הגיור, החוק של אלעזר שטרן?

משה גפני: בזה של שרת המשפטים אתם לא תומכים?

משה גפני: נישואים אזרחיים של חד מיניים?

אלי בן-דהן: מה זה קשור אחד לשני?

משה גפני: הכול קשור.

אלי בן-דהן: תענה לעניין.

אלי בן-דהן: אל תענה - - -

משה גפני: אנחנו לא סומכים עליכם אפילו אם יחללו פה שבת ויכתבו את זה בחוק.

אלי בן-דהן: אל תסמוך.

משה גפני: נכון, אני באמת לא סומך.

משה גפני: פעם חייתי באשליות – חזרתי בתשובה.

יצחק כהן: אף פעם לא חיית באשליות.

מירי רגב: סליחה, זה לא יפה, לא מכובד.

יהושע ישי: שלוש נקודות ואני מסיים.

מירי רגב: אז דבר.

יהושע ישי: לגבי רישום נישואים – פתחנו את אזורי הרישום כדי להקל על האזרח ולהנגיש לו את השירות - -

משה גפני: אנחנו לא פתחנו את אזורי הרישום.

יהושע ישי: אבל מצד שני באים לסגור את אותם אזורי רישום בכך שמאחדים את המועצות.

יהושע ישי: אז יוצא מצב שאותו אחד שרוצה להירשם לנישואים בסופו של דבר צריך להביא את עצמו לאותה רשות שבה הוא יכול לרשום כי הרשות שלו נסגרה.

יהושע ישי: בעניין מה שאמר חבר הכנסת דוד אזולאי:

יהושע ישי: אחוז השכר מהתקציב נובע מכך שהפעילות של המועצה הדתית היא למעשה עתירת שכר - -

יעקב מרגי: עתירת כוח אדם.

יצחק כהן: עתירת כוח אדם, לא שכר.

יהושע ישי: נכון שרצוי שתהיה גם תרבות תורנית ופעילויות תרבותיות רוחניות, בוודאי.

יהושע ישי: אבל צריך לקחת בחשבון שכל השירותים שניתנים על-ידי המועצה הדתית שזאת הפעילות שלה, למעשה ניתנת על-ידי כוח אדם, ולכן יש שכר.

יהושע ישי: נכון, סל שירותי דת – סל שירותי דת היא סיסמה שאני שומע אותה מאז היותי במשרד הדתות בשנות ה-90.

יהושע ישי: עד היום האוצר לא הגיע להסכמה להגיע למצב של סל שירותי דת שהוא גם יוכל לתקצב.

יהושע ישי: מה הייתה טענת האוצר?

יהושע ישי: יש ראשי מועצות דתיות וסגנים ושכר מנופח.

יהושע ישי: אז עכשיו כבר אין, אז למה לא יעשו סל שירותים?

דוד אזולאי: עכשיו צריך לאחד.

יהושע ישי: איפה כל הכסף של 132 ראשי מועצות דתיות שהיו מקבלים שכר של חבר כנסת?

יהושע ישי: לאן כל הכסף הזה הלך?

יהושע ישי: לכל מועצה דתית היו 6-5 סגנים – איפה זה?

דוד אזולאי: האוצר הבטיח שהוא ישמור את הכסף.

יהושע ישי: כן, הוא שמר את הכסף, אני רואה אותו אצלי.

אלי בן-דהן: כל הכסף ירד בתקופתי.

יהושע ישי: אם נאחד מועצות דתיות - -

מירי רגב: להפך, בחוק ההסדרים שום דבר לא עבר בעניין הדת, כולל ההתיישבות.

מירי רגב: אז צריך להגיד גם מילים טובות.

יעקב מרגי: אל תסבכי את ראש הממשלה.

יצחק כהן: זה בזכותך, לא בזכותם.

ישראל אייכלר: בזכות יושבת-ראש הוועדה הזאת.

מירי רגב: אבל הוא היה איתי יד ביד.

יצחק כהן: לפרוטוקול: אם לא היית - - - זה לא היה עובר.

יצחק כהן: בזכותך זה לא עבר.

יצחק כהן: הם רצו להרוג את הרבנים.

יהושע ישי: איחודן של מועצות דתיות לא יביא לייעול כלכלי, אבל יטרטר את האזרח בשירותים שהוא צריך לקבל.

יהושע ישי: מאידך אם רשות מקומית מתאחדת בוודאי גם המועצה הדתית באותן רשויות צריכה להתאחד.

מירי רגב: תודה רבה.

מירי רגב: חבר הכנסת יעקב אשר, בבקשה.

מירי רגב: לאחר מכן אורלי ארז מהמרכז הרפורמי.

יעקב אשר: גם במסגרת הקמפיין שדיבר עליו הרב אייכלר ולפני הקמפיין – הדבר שעושים פה זה פשוט לברוח מעצם הניהול של המשרד לענייני דת.

יעקב אשר: באים ואומרים, בואו נעשה רפורמות, איחודים.

יעקב אשר: אין היגיון שאם יש רשות מקומית צריכה להיות גם מועצה דתית, ואם מאחדים רשות מקומית צריך להיות יחד.

יעקב אשר: יש בליל של דברים.

יעקב אשר: ההבטחה הקסומה הזאת של שר האוצר שהכסף יישאר אז זה ספק-ספקא:

יעקב אשר: קודם כול, כמו שאמר הרב אייכלר, אם באמת הכסף יחזור.

יעקב אשר: אבל רבותיי, תלמדו קצת את התקציב של המועצות הדתיות.

יעקב אשר: זה לא הכול רק שכר – חלק גדול זה גם פנסיות.

יעקב אשר: אתם תאחדו, ומה תעשו בעניין הזה?

יעקב אשר: בעצם הורדת כמה מקומות שנותנים שירות, הכנסת את האנשים שעבדו שם למקבלי הפנסיות, והדיליי שיישאר לך כדי להחזיר את הכסף אם שר האוצר יחליט שהוא לא מעביר את זה למשהו אחר, לרפורמה יותר מעניינת – אז לא יחזור כלום.

יעקב אשר: רבותי, תפסיקו עם רפורמות.

יעקב אשר: התפקיד שלך היום ושל המערכת שלך הוא להיכנס למשרד, לייעל אותו – אני לא תוקף, חלילה - -

יעקב מרגי: למתג אותו.

יעקב אשר: - - אני מדבר כאדם שבא מתחום של ניהול של עיר.

יעקב אשר: קודם כול לפני הרפורמות הגדולות לעשות את הרפורמות הפנימיות בייעול המערכת עצמה, ולא ללכת על הדברים שכולם יודעים מה המטרות שלהם.

יעקב אשר: לאחד במקומות שרוצים לסגור.

יעקב אשר: יושבת-הראש שאלה קודם יפה מאוד, למה לבחור יושב-ראש?

יעקב אשר: סגן השר הציע שאחד הדברים שהם שוקלים זה בוועדת איתור.

יעקב אשר: זאת אומרת פשוט לתת את הכוח במשרד להיות אחראי כמעט לבד, כי הרי לא דיברו פה על ההרכב של ועדת האיתור.

יעקב אשר: כולנו יודעים למה אנחנו מתכוונים.

יעקב אשר: לסיום נהייתה פה מודה – ואני אחזור קצת על מה שאמרו פה חברים קודם - -

מירי רגב: אבל תסכם.

יעקב אשר: בוודאי.

יעקב אשר: נהייתה פה מודה כאילו כל המדינה הזאת עובדת לפי אמנה שאזרח מקבל תוך שעה את הפנייה שלו מסודרת.

יעקב אשר: כאילו אין כלום – רק אצל הדתיים ואצל הרבנים.

יעקב אשר: במנהל מקרקעי ישראל הכול עובד נהדר, בביטוח הלאומי הכול עובד נהדר, במשרדי ממשלה אתה מקבל תשובה תוך 24 שעות על כל נייר, ועדות מתכנסות בזמן, לא עוברים דברים – רק מה שקשור לדת.

יעקב אשר: וזה חלק ממסע רדיפה של צד אחד והתרפסות של אנשים שרוצים למצוא חן בעיני הרודפים הללו שיושבים כרגע על הברז – והזכירו היום לפחות שניים מהם – את השר לפיד ואת ראש הממשלה נתניהו - -

מירי רגב: מה יש לך תכל'ס להגיד על הרפורמה?

יעקב אשר: - - והרפיסות הזאת של הבית היהודי בעניין הזה עוברת כל גבול.

יעקב אשר: מה שאני רוצה להציע לפני הרפורמות הגדולות - -

יצחק כהן: לפרק את הממשלה.

יעקב אשר: - - תתחילו קודם כול לנהל את המערכת.

יעקב אשר: אנחנו נתמוך בכם בכל ייעול נכון.

יעקב אשר: אבל כל הרפורמות האלה בשביל לתפוס כותרות בעיתונים רק עושות רע לדת במדינת ישראל.

יעקב אשר: אתם הייתם שומרי הסף על הרבנות הראשית, והפכתם להיות מרודפי הרבנות הראשית, ולמרבה האירוניה אנחנו הפכנו לשומרי הסף.

מירי רגב: תודה רבה לך.

מירי רגב: המרכז הרפורמי ולאחר מכן חברת הכנסת תמר זנדברג.

אורלי ארז לחובסקי: אני עורכת הדין אורלי ארז לחובסקי מהמרכז הרפורמי - -

מירי רגב: קוראים לך ארז?

אורלי ארז לחובסקי: קוראים לי אורלי ארז לחובסקי.

מירי רגב: לי כתוב רק "ארז".

מירי רגב: אמרתי, איפה הבחור?

מירי רגב: את יודעת, לפעמים בבתי הספר אני כבר לא יודעת איזו מתנה לקנות – האם לעידן הבן או לעידן הבת.

מירי רגב: אז כאן כתבו לי ארז, אמרתי – ארז זה בטוח בחור.

מירי רגב: נעים מאוד אורלי.

משה גפני: בעניין הזה שלא יודעים אם זה בן או בת, גם לא יודעים רפורמי או יהודים.

משה גפני: אותו דבר.

אורלי ארז לחובסקי: אני רציתי לשאול את הרב בן-דהן אפרופו הדיווחים על הרפורמה: במסגרת עתירה שהגשנו המשרד שבראשותך הצהיר שאתם עומדים לערוך רפורמה בכל המוסד של רבני שכונות, ובמקום העסקה של רבני שכונות במועצות הדתיות תעברו למודל של תמיכה כספית ברבני קהילות ללא קשר לזרם שאליו משתייכות אותן קהילות.

אורלי ארז לחובסקי: זה בהודעה שהגשתם לבג"ץ בחודש מאי - -

יעקב מרגי: כדי לעקוף את הבג"ץ שלכם.

אורלי ארז לחובסקי: - - ורציתי לשאול איפה זה עומד היום.

מירי רגב: אחר כך הוא יענה על כך.

מירי רגב: חברת הכנסת תמר זנדברג ולאחר מכן מרכז המועצות האזוריות.

מירי רגב: חבר הכנסת אזולאי, תחליף אותי, בבקשה.

תמר זנדברג: תודה.

תמר זנדברג: אני חייבת להתחיל בהערה אישית: אני לא התכוונתי לדבר בדיון הזה, והאמת היא ששקלתי אם בכלל להשתתף בו.

תמר זנדברג: אבל החלטתי להשתתף בדיון בדיוק מהסיבה שציינת, אדוני היושב-ראש, בשבתך כחבר כנסת קודם.

תמר זנדברג: אני חברת הכנסת החילונית היחידה כאן, כל השאר דתיים - -

קריאה: את לא חילונית, את יהודיה.

תמר זנדברג: - - אבל אתה ציינת בעצמך שהמועצה הדתית מיועדת לכלל הציבור, היא לא מיועדת דווקא לציבור הדתי - -

יעקב מרגי: באנו לשרת את כלל האזרחים.

תמר זנדברג: יפה.

תמר זנדברג: לכן החשיבות של מה שאני עומדת לומר היא גדולה אפילו יותר: הציבור הכללי שנזקק לשירותי הדת של המועצות הדתיות בין אם הוא או היא בוחרים לעשות את זה ובין אם אין לו ברירה – כי אין ברירה במדינת ישראל – אם הוא היה יושב כאן ומקשיב לשיח הזה ששואל אחד את השני בבדיחה בתוך המגזר איזו כיפה יש לך, ומי מונה עם כיפה שחורה - -

יעקב מרגי: זאת עקיצה, לא בדיחה.

יעקב מרגי: את צריכה להבחין בין עקיצה לבדיחה.

תמר זנדברג: צודק, אני מקבלת את התיקון - -

יעקב אשר: זה כמו אצלכם ימין לשמאל.

דוד אזולאי: רק ששם אי אפשר להבחין ביניהם.

תמר זנדברג: יש כאן שיח שהוא כל כולו - -

יצחק כהן: תני דוגמה לשירות שביקשת ולא קיבלת.

תמר זנדברג: - - שיח פנים דתי אורתודוכסי - -

יצחק כהן: תני דוגמה.

תמר זנדברג: אדוני היושב-ראש, אתה יכול להגן עליי?

יצחק כהן: תני דוגמה שפעם ביקשת שירות ולא קיבלת - -

דוד אזולאי: תקל עליי את המלאכה.

יצחק כהן: - - ב-life cycle.

תמר זנדברג: המועצות הדתיות משרתות את כלל הציבור – להפך, הכי פחות את הציבור הדתי שבוחר את הבחירה הקהילתית-הדתית שלו, ואני מכבדת את זה, וצריך להגן על זה.

תמר זנדברג: אבל חברות וחברים, מה עם הציבור החילוני?

תמר זנדברג: מה עם הציבור המסורתי?

תמר זנדברג: מה עם הציבור הרפורמי והקונסרבטיבי?

תמר זנדברג: מה עם הזרמים האלה שבין אם בוחרים שירותי דת בגלל אורח החיים הדתי שלהם – אבל מזרם אחר – ובין אם אנשים מסורתיים מסיבות תרבותיות, קהילתיות, משפחתיות או אנשים חילונים וחילוניות?

תמר זנדברג: איפה הם מיוצגים סביב השולחן הזה?

תמר זנדברג: איפה הם אמורים לקבל את השירות, על-פי הזרם שלהם והאמונה שלהם או בצורה חופשית, אזרחית ודמוקרטית?

ישראל אייכלר: את צודקת, זה באותו מקום שאנחנו מיוצגים כשמדברים פה על רשות השידור, על רשות המסים.

ישראל אייכלר: אין שם חרדים - -

תמר זנדברג: מאה אחוז, אני בעד, אני תומכת בך.

תמר זנדברג: אני בעד ייצוג הולם לכל המוסדות.

תמר זנדברג: אני תומכת בכך שיהיו חרדים במועצת רשות השידור ובמועצת הרשות השנייה ובבית המשפט העליון ובכל מקום.

תמר זנדברג: רק אני שואלת - -

ישראל אייכלר: כשזה יהיה, זה יהיה.

קריאה: במליאות של המועצות הדתיות יש גם אנשים חילונים.

תמר זנדברג: אבל הם לא נותנים שירות.

קריאה: מה זאת אומרת, לא נותנים שירות?

תמר זנדברג: לא נותנים שירות לא רפורמי, רק אורתודוכסי - -

קריאה: - - - מה את רוצה ממנה?

דוד אזולאי: אורחים, לכם אסור להעיר הערות ביניים.

תמר זנדברג: התחושה שלי בשבתי כאן הוא שכל הדיון הזה הוא דיון בין הזרמים הפנים-אורתודקסים – וסליחה שאני אומרת את זה – אני מכבדת את כל החברים שיושבים כאן – על כמה ג'ובים.

תמר זנדברג: אנחנו לא שואלים את השאלה - -

דוד אזולאי: זה סימן שאת לא מכירה את פעולתה של המועצה הדתית.

תמר זנדברג: אני לא מכירה, אני אומרת את זה מחוסר היכרות.

דוד אזולאי: היא נותנת שירות למגוון רחב של ציבור.

תמר זנדברג: יפה, אני לא השתמשתי.

יעקב אשר: ספרי לנו חוויה – אם לא, אז את לא מבינה בזה.

תמר זנדברג: בעצם השתמשתי כשהתגרשתי.

יעקב אשר: בלי קשר לזה את לא יכולה לתקוף - -

יצחק כהן: כשהתחתנת.

תמר זנדברג: לא התחתנתי.

ישראל אייכלר: אני לא משתמש במועצת הספורט, ואני לא דורש ייצוג במועצת הספורט.

תמר זנדברג: אז קודם כול אני חושבת שצריך להיות לך ייצוג במועצת הספורט.

קריאות: - - -

דוד אזולאי: אני מבקש לאפשר לחברת הכנסת תמר זנדברג לדבר.

תמר זנדברג: המועצות הדתיות משרתות – כמו שאתה יודע, ואמרתם בעצמכם – להפך, בשבילכם זה לא.

תמר זנדברג: זה מיועד לכלל הציבור.

ישראל אייכלר: נכון.

ישראל אייכלר: וכלל הציבור מאוד מרוצה.

תמר זנדברג: אז כלל הציבור הזה צריך לשאול את עצמו, מי הציבור הזה?

תמר זנדברג: ואני ממקדת את הדיון: איפה הזרמים היהודיים הלא אורתודקסים?

ישראל אייכלר: הם לא משתמשים בזה.

ישראל אייכלר: הם לא משתמשים במקוואות, הם לא משתמשים בדברים האלה.

ישראל אייכלר: מי שרוצה יכול להשתמש.

קריאות: - - -

תמר זנדברג: קודם כול בוודאי שמשתמשים.

תמר זנדברג: דבר שני בואו נשאל את עצמנו, אם לא משתמשים, ואם מדירים את רגליהם, אז למה?

תמר זנדברג: לא בגלל חוסר אמונה, לא בגלל - -

קריאות: - - -

יצחק כהן: הם לא מאמינים בזה.

יעקב אשר: - - - מי שלא מאמין בדת ולא רוצה - - -

תמר זנדברג: אני שמחה שמצאנו גורם מאחד.

תמר זנדברג: לפני כן היה כאן דיון בתוך הזרמים האורתודוקסים, ועכשיו מצאנו אויב משותף נגד הזרמים הפלורליסטיים.

קריאות: - - -

ישראל אייכלר: הם בוחרים לא להשתמש בזה.

ישראל אייכלר: זאת בחירה שלהם.

יצחק כהן: כל השירותים זמינים להם.

תמר זנדברג: יופי, תודה שהשירותים זמינים.

תמר זנדברג: אני מניחה ש- - - גם ללא יהודים.

יצחק כהן: הם רוצים לטבול – שיבואו לטבול, הם רוצים להתחתן – שיבואו להתחתן; רוצים לאכול כשר שיאכלו כשר.

תמר זנדברג: אבל השירות צריך להיות זמין לכל אדם על-פי דרכו ועל-פי הזרם שלו ועל-פי אמונתו.

אורלי ארז לחובסקי: המקוואות של המועצות הדתיות לא פתוחות בפני רפורמים, למשל.

תמר זנדברג: אז נשאלת השאלה – אם עושים רפורמה, ואני מוכנה להציע כאן שותפות, להציע חזית מאוחדת.

תמר זנדברג: אני תומכת בעובדי ציבור, אני לא רוצה לקצץ בעובדי ציבור, בשכר הראוי שלהם - -

קריאות: - - -

דוד אזולאי: אני יכול לבקש כאן שקט?

יצחק כהן: לא לדבר.

תמר זנדברג: בתור נציגה של מרצ ובתור חברת כנסת חילונית אני מצטרפת למאבק על עובדי המגזר הציבורי, כולל הדתיים וכולל עובדי המועצות הדתיות, בתנאי שאנחנו נפתח את הרפורמה כך שתהיה כוללת לכל היהודים, וגם ללא יהודים, דרך אגב, וכמובן בפני כל הזרמים היהודיים.

דוד אזולאי: אני מודה לך, ואני מציע לך ללכת לאחת המועצות הדתיות כדי להבין איזה שירותים מקבלים – גם שירותי קבורה מקבלים אותם יהודים שאת מדברת עליהם.

דוד אזולאי: כל שירות שהם רוצים הם יכולים לקבל.

דוד אזולאי: תודה רבה.

תמר זנדברג: אני יודעת.

דוד אזולאי: מנכ"ל מרכז המועצות האזוריות.

ישראל נדיבי: בפתיחת דברי אני אומר שכל מה שאגיד זה בעניין מועצות אזוריות.

ישראל נדיבי: אני לא מדבר על רשויות מקומיות, לא מבין בזה ולא מכיר את זה.

ישראל נדיבי: ההצעה לאיחוד מועצות דתיות היא טובה אצלנו, לטעמי לא מספיקה.

ישראל נדיבי: לדוגמה, לפני 25 שנה בהיותי ראש מועצה אזורית בקעת הירדן איחדתי את המועצה הדתית של בקעת הירדן לחמש רשויות מקומיות: תמר, מגילות, ערבה - -

יעקב מרגי: כמה תושבים יש בתמר?

ישראל נדיבי: אני רק מבקש דבר אחד מהיושב-ראש - -

יעקב מרגי: אני אגן עליך.

יעקב מרגי: אם תרצה אני אומר לך כמה.

ישראל נדיבי: אני יודע.

ישראל נדיבי: תאמין לי שאני יודע מה קורה במועצות האזוריות אפילו טוב יותר מכמה חברי כנסת.

ישראל נדיבי: אבל זה לא שייך לעניין כמה, אני לא מדבר על מספרים.

ישראל נדיבי: כולל מועצה מקומית אחת – מעלה אפרים.

ישראל נדיבי: אני מודיע לכם ששירותי הדת לא של הדתיים ולא של החילונים לא נפגעו כהוא-זה, וזה עובד 25 שנה היטב.

ישראל נדיבי: שנית, בכ-50% מהמועצות האזוריות אין בכלל מועצות דתיות, כולל מועצות אזוריות שהן רק של אוכלוסייה דתית.

ישראל נדיבי: אין שם מועצה דתית - -

דוד אזולאי: תסביר לנו למה.

ישראל נדיבי: אני אסביר לך למה אני חושב שלא צריך בכולן.

דוד אזולאי: תסביר לנו למה אין שם מועצות דתיות.

ישראל אייכלר: להזכירך, רק לפני חודשיים המועצות הדתיות הודיעו שהן לא ייתנו פרוטה לא לבלניות ולא לרבנים, וועדת הפנים הייתה צריכה למנוע את זה.

ישראל אייכלר: גם לא לסולר.

ישראל אייכלר: הם הודיעו את זה חד משמעית בפני הוועדה.

ישראל נדיבי: לא נעים לי.

ישראל נדיבי: אני לא חבר כנסת, ואני לא יכול לחלוק עליכם - -

ישראל אייכלר: אנחנו ישבנו פה.

יעקב מרגי: תדבר על עצמך, אל תתיימר לדבר בשם ראשי מועצות אזוריות אחרות - -

ישראל נדיבי: מה אמרתי?

יעקב מרגי: כשר אני נתקלתי בראש מועצה אזורית שלא מוכן לספק סולר.

ישראל אייכלר: הם אמרו - - - בוועדה.

יעקב מרגי: אמנם אתה מדבר בביטחון עצמי, אבל לא הכול נכון.

ישראל נדיבי: זה לא יעזור לכם.

יצחק כהן: מה זה "לא יעזור לכם"?

ישראל נדיבי: אני אסביר לך למה.

ישראל נדיבי: אתם יכולים להפריע לי, ואני לא יכול להפריע לכם.

יצחק כהן: - - - מה זה לא יעזור לכם?

ישראל נדיבי: סליחה, הביטוי שלי לא היה נכון.

ישראל נדיבי: אני יכול לגמור את הדברים שלי?

דוד אזולאי: אני אאפשר לך.

דוד אזולאי: היה פה דיון על המועצות האזוריות, ושמענו פה את יושב-ראש מרכז המועצות האזוריות שאמר דברים ברורים בעניין הזה, ואני מפנה אותך לפרוטוקול של הדיון הזה כדי שתבין על מה מדובר.

ישראל אייכלר: הוא אמר, פרוטה אחת לא.

ישראל נדיבי: אני הייתי בדיון.

ישראל נדיבי: להזכיר לכולנו, מדובר באותו דיון על קיצוץ בהשתתפות הממשלה למשרתים בקודש.

ישראל נדיבי: על זה שמוליק ריפמן אמר, אם אתם תקצצו ולא תיתנו לי כסף אני לא אוכל לשלם משכורת לרבנים.

ישראל נדיבי: אני רוצה להמשיך בדבריי: מועצות אזוריות – ב-50% מהן אין מועצות דתיות, כולל מועצות אזוריות שהיישובים שלהן הם רק דתיים, כולל מועצות אזוריות גדולות כמו לב השרון שיש שם אוכלוסייה דתית של יישובים דתיים בלבד.

ישראל נדיבי: אין שם תלונות.

ישראל נדיבי: תושבים מקבלים את אותם שירותי דת שמגיע וחייב להיות לכל אזרח במדינת ישראל.

ישראל נדיבי: אני אגיד לכם מה אני חושב שצריך לעשות: אני לא בא בהצעה גורפת לפרק את כל המועצות הדתיות במועצות האזוריות.

ישראל נדיבי: יש מועצות אזוריות גדולות מאוד – יושב כאן נציג שלהן – ששם בהחלט צריך; שנית, למועצה דתית או לשירותי דת מגיע בדיוק – לא פחות – מאשר לנושאי חינוך.

ישראל נדיבי: כמו שיש מנהל מחלקת חינוך יכול להיות מנהל מחלקת שירותי דת.

ישראל נדיבי: את אותם תנאים שמנהל מחלקת חינוך מקבל צריך לקבל מנהל מחלקת שירותי דת.

ישראל נדיבי: אני הרבה זמן במועצות דתיות, ועד היום אני שומע תלונות של אזרחים על חינוך, אני שומע תלונות של אזרחים על כל מיני נושאים.

ישראל נדיבי: אלי לא הגיעו תלונות.

ישראל נדיבי: זה לא אומר שאין תלונות, אבל אליי לא הגיעו תלונות, ואני מצוי בעסק הזה הרבה מאוד שנים.

ישראל נדיבי: מה שאני חושב שצריך לעשות הוא לבחון אתנו יחד עם המועצות האזוריות.

ישראל נדיבי: מועצה אזורית שתגיד, אני חושבת שזה טוב לי – אני לא הולך לגעת בה.

ישראל נדיבי: אבל מועצות אזוריות שיגידו, אני יכול להסתדר יותר טוב, אני לא צריך את זה – אני אתן לו את אותם דברים.

ישראל נדיבי: עוד דבר שיצטרכו לקבוע זה הנהלים הכספיים; שלא יקרה מצב שמשרד הדתות מעביר כסף לשירותי דת, והם הולכים ל"אקרשטיין".

ישראל נדיבי: אז את הפטנט הזה כבר מצאו במשרד החינוך – פתחו חשבון בנק שלא נוגעים בו.

ישראל נדיבי: תודה.

משה גפני: לא פתחו, העבירו חוק.

דוד אזולאי: אתה יודע מתי זה יקרה?

דוד אזולאי: כאשר החלוקה תהיה 75%-25% כמו בכל משרדי הממשלה.

דוד אזולאי: הדבר הזה עדיין לא קורה, לצערי הרב.

דוד אזולאי: דיברו על זה, אבל עדיין לא תיקנו את זה.

דוד אזולאי: אם זה ייכנס לפה זה רק בעוד 4-3 חודשים.

דוד אזולאי: זה אחד הדברים שהיו צריכים לעשות – לא היום, מזמן.

דוד אזולאי: שר הדתות לשעבר, חבר הכנסת יעקב מרגי, בבקשה.

יעקב מרגי: שלום לאדוני היושב-ראש, לסגן השר, ידידי הרב בן-דהן, חברי חברי הכנסת, מכובדי ראשי המועצות הדתיות, אורחים.

יעקב מרגי: אם הייתי יושב ועונה פה רק לאי דיוקים הזמן יכלה והמה לא יכלו.

יעקב מרגי: אבל אני אשתדל.

יעקב מרגי: תראו מה קרה לנו: זה אם כל חטאת הדיונים השטחיים והרדודים.

יעקב מרגי: הייתה כותרת ראשית באחד העיתונים היומיים: "חיסול מונופול הרבנות בנושא גיור".

יעקב מרגי: זה בעיתון.

יעקב מרגי: אנחנו מדינה נאורה, לא מדינת עולם שלישית.

יעקב מרגי: הגיור לא ברבנות בכלל.

יעקב מרגי: הצעת חוק שאלעזר שטרן הגיש אדרבה מעבירה הכול לרבנות, אבל – כותרת, מה אכפת לנו מה כתוב בגוף הכתבה?

יעקב מרגי: העיקר כותרת "חיסול מונופול הרבנות".

יעקב מרגי: זה ייתן נחת רוח לכמה אנשים בסביבה.

ישראל אייכלר: במקום החיסולים באשקלון.

יעקב מרגי: באופיי אין לי פרות קדושות, וזה אחד מבסיסי הוויכוח שלי עם כל חברי.

יעקב מרגי: אם הייתי יודע שאיחוד המועצות הדתיות חוסך כסף, משפר שירות, אני הייתי עומד פה ואומר את זה ולא פוחד מאף אחד.

יעקב מרגי: אני כאיש פוליטי – הייתי מנכ"ל מפלגה ושר – אימצתי תנאי סף לראשי מועצות דתיות, ולכאורה זה אנטי פוליטי.

יעקב מרגי: לא התביישתי לאמץ תנאי סף של תואר ראשון.

יעקב מרגי: אז לא יספרו לנו עכשיו שברפורמה הולכים לעשות כישורים מיוחדים.

יעקב מרגי: אני אימצתי תנאי סף של תואר אקדמי ראשון וניסיון מוכח במועצה שאותה הוא ינהל.

יעקב מרגי: אנחנו המפלגה – מה שתרצו לקרוא לה – זה מה שעשינו.

ישראל אייכלר: מה זה תואר ראשון?

ישראל אייכלר: בגמרא?

ישראל אייכלר: בשולחן ערוך?

יעקב מרגי: תואר אקדמי.

יעקב מרגי: בר מינן אם תגיד שהוא למד בישיבה הם מיד יקפצו ויפסלו את זה.

יעקב מרגי: היו לי רפרנטים במשרד המשפטים שאצלם האמת הלכה לפי השבשבת.

יעקב מרגי: אבל לא אזכיר שמות כרגע.

יעקב מרגי: אימצנו את זה, ואני אומר את זה ביושר.

יעקב מרגי: אמרתי זאת בכנסת, על דוכן הכנסת, ואני מוכן לומר בכל במה: שירותי הדת במדינת ישראל היו יכולים להתחרות בכל שירות ממשלתי או בשירות מוניציפלי שניתן ברמה.

יעקב מרגי: גברתי היושבת-ראש, אני אומר זאת באחריות מלאה: אדרבה, שהמשרד יקים מוקד פניות ציבור, שיעמיד את זה בפיילוט.

יעקב מרגי: אין שירות שניתן ברמה, במאור פנים ובאיכות גבוהה כמו שירותי הדת.

יעקב מרגי: אין מה לעשות.

יעקב מרגי: כשרוצים לחטוא לאמת יוצאים בסיסמאות.

יעקב מרגי: שירותי הדת ניתנים ברמה.

יעקב מרגי: גם עובדי המועצות הדתיות נמצאים בתחתית סולם השכר.

יעקב מרגי: אתם יודעים את זה?

יעקב מרגי: אתם יודעים שלאורך שנים - -

קריאה: 20 שנה.

יעקב מרגי: - - השכר לא עודכן, ועובדי המועצות הדתיות נמצאים בתחתית סולם השכר.

יעקב מרגי: האוצר, אגף התקציבים והממונה על השכר מסכימים עם העובדה הזאת, רוצים לשנות – אתם יודעים למה הם לא משנים?

יעקב מרגי: פוחדים מהשלכות רוחב.

יעקב מרגי: אני אומר לכם מה שהם לא אמרו לי – הם פוחדים מכותרות.

קריאה: אבל עכשיו הם מסכימים.

יעקב מרגי: כשיעדכנו לך תספר לי, בסדר?

יעקב מרגי: גם לי הם הסכימו.

יעקב מרגי: כשיעדכנו לך תספר לי.

יעקב מרגי: רוצים לאחד מועצות דתיות?

יעקב מרגי: למה התפרצתי?

יעקב מרגי: מועצה אזורית תמר – בחייך.

יעקב מרגי: יש תושבים שם?

יעקב מרגי: אין שירותי דת.

יעקב מרגי: אלה מועצות שלא היו בהן מועצות דתיות.

יעקב מרגי: לקחו את כל המועצות שלא היו בהן מועצות דתיות ועשו מהן אחת, והיא טובה, ואני מברך על כך.

יעקב מרגי: רבותי, אין פה כהוא זה משיפור וייעול השירות.

יעקב מרגי: יש פה באמת רצון לתת אווירה, רפורמה.

יעקב מרגי: דבר שני, אומרים ועדות איתור.

יעקב מרגי: בואו נשים את היד אבל בכנות מלאה.

יעקב מרגי: חוק שירותי הדת היהודיים נחקק עוד לפני שש"ס חשבה בדמיון לקום בכלל.

יעקב מרגי: באיזו שנה נחקק חוק שירותי הדת היהודית?

קריאה: 71', 72'.

יעקב מרגי: יפה.

יעקב מרגי: החוק כפי שהוא מופיע יוצר בעיה, אבל מה לעשות?

יעקב מרגי: הבעיה באה דווקא להקשות עליך ועלי כאנשים פוליטיים – ואת, תמר, צריכה להיות חסידה של זה – לשקף את פני מועצת העיר, ואם יש מרצ בבאר-שבע היא תדרוש את הנציג שלה במועצה הדתית, ושזה יהיה שזוף לענייני השמש ולא בוועדת איתור בחדר מסוים ששניים או שלושה מתוכם הולכים בראש אחד.

דורון דנינו: הליך מכרזי.

יעקב מרגי: הליך מכרזי – למה?

יעקב מרגי: כי זה נוח לך עכשיו?

דורון דנינו: לא - -

יעקב מרגי: מר דנינו, אתה הרי מכיר אותי שאני שומע מכל הכיוונים וגם יודע מה קורה בחדרי חרדים ובחדרי חדרים.

יעקב מרגי: אז אני אגיד לך מה קורה בחדרי חדרים, ואני יודע מאיפה זה בא לך.

יעקב מרגי: בוא נגלה לך סוד שאתם לא למדתם: מה שטוב לך עכשיו לא בהכרח יעבוד לטובתך בפעם הבאה - -

דורון דנינו: לטובת המדינה.

יעקב מרגי: לא טובת המדינה.

יעקב מרגי: טובת המדינה זה שירות ציבורי משופר, יעיל, איכותי ושזוף לעיני השמש.

קריאה: - - -

דוד אזולאי: לא, אני מבקש.

יעקב מרגי: אני מיד מסיים.

יעקב מרגי: אנחנו דורשים מרשויות מקומיות חזקות לתקצב 75% מתקציב המועצה הדתית במקום שחסר.

יעקב מרגי: אתה תגיד לה שאין לך מה לומר בנושא המועצה הדתית?

מירי רגב: לסיכום, חבר הכנסת מרגי.

מירי רגב: מחכה לנו עוד דיון.

יעקב מרגי: אני חושב שיש לשלטון המקומי מה לומר בנושא - -

קריאה: להיות שותפים ברפורמה.

יעקב מרגי: לכן אני אומר שיש לשלטון המקומי מה לומר בהרכב המועצה הדתית.

מירי רגב: אחרון הדוברים מר שבירו.

אליהו שבירו: כבוד יושבת-ראש הוועדה, סגן השר - -

ישראל אייכלר: - - - הרב גפני?

משה גפני: אני מוותר.

מירי רגב: הוא יהיה ראשון הדוברים בדיון הבא.

אליהו שבירו: חברי כנסת ואורחים, אני אעשה את זה קצר.

אליהו שבירו: אני אתחיל בכך שהמועצה הדתית חשובה מאין כמוה לתושבים ויותר לתושבים החילונים מאשר לדתיים.

אליהו שבירו: אבל מינון הרכב המועצה הדתית צריך להיות שונה.

אליהו שבירו: המשקל של נציגי הרשות במועצה הדתית צריך להיות הרבה יותר גבוה, ולא יכול להיות שהוא יהיה שווה למספר האנשים שמכתיב משרד הדתות.

אליהו שבירו: 45%-45%, לדעתי, זה לא נכון.

אליהו שבירו: זה כמו שבמועצה העירונית הממשלה או הכנסת לא קובעת מי יהיו הנציגים, אלא התושבים.

אליהו שבירו: גם כאן המשקל של התושבים בבחירה של חברי המועצה חייב להיות הרבה יותר גבוה מכל אחר.

אליהו שבירו: זה מביא אותי לקביעה שצריך לעשות ועדת איתור או ועדת מכרזים ליושב-ראש המועצה הדתית.

אליהו שבירו: לדעתי, זה נכון.

אליהו שבירו: בבחירה של יושב-ראש המועצה הדתית, כמו כל מנכ"ל אחר בעירייה, המשקל של הרשות המקומית צריך להיות הרבה יותר גבוה משל כל שותף אחר.

אליהו שבירו: דבר אחרון והחשוב – אין ספק שהמועצה הדתית צריכה לתת את שירותי הדת, והיום התקציב שיש למועצה הדתית לא מספיק.

אליהו שבירו: אני חושב שצריך לראות איך מגדילים את התקציב ולא על חשבון הרשות.

אליהו שבירו: זאת אומרת שלא יהיה מצב כזה שאומרים שמתוך תקציב הרשות היא תקצה תקציב נוסף כי לא נוכל לעמוד בזה.

אליהו שבירו: לכן צריך לבחון איך באמת מגדילים את התקציב של המועצה הדתית כדי לתת שירות טוב יותר.

מירי רגב: תודה רבה.

מירי רגב: אחרון הדוברים, חבר הכנסת איציק כהן.

מירי רגב: אני רוצה לסכם.

יצחק כהן: תודה רבה, גברתי.

פיני קבלו: רק הערה קטנה.

מירי רגב: לא, פיני.

דוד אזולאי: כל מה שמבקש השלטון המקומי - - -

פיני קבלו: להיות שותף בוועדה.

פיני קבלו: זה הכול.

פיני קבלו: הוא עושה רפורמה.

פיני קבלו: אנחנו 75% מהתשלומים.

יצחק כהן: מדהים איך ההיסטוריה חוזרת.

יצחק כהן: הסבירו פה מה זה המועצה הדתית, מה ההרכב שלה שמשקף את מבנה מועצת העיר ונותן ייצוג לכל הקבוצות באותה עיר.

יצחק כהן: זה דבר נפלא.

יצחק כהן: עד 2003 ממשלת לפיד המנוח והמפד"ל הקודמת שהיו יחד באותה ממשלה וגם פינו את גוש קטיף, החליטו לסגור את משרד הדתות וסגרו אותו.

יצחק כהן: המפד"ל, הליכוד ולפיד המנוח סגרו את משרד הדתות, והקימו ועדות איתור.

יצחק כהן: תיקחו את הרשימה ותראו מי מונה שם לאותן ועדות איתור.

יצחק כהן: גברתי, שירותי הדת התרסקו, בלניות לא קיבלו משכורת 18 חודשים, רבנים לא קיבלו משכורות.

יצחק כהן: הייתה קטסטרופה.

יצחק כהן: כשחזרנו בסיעתא דשמיא והקמנו את המשרד מחדש היינו צריכים לשקם את כל מערך שירותי הדת בישראל.

יצחק כהן: היום הבית היהודי ולפיד הבן חזרו חזרה לשלטון, ושוב רוצים להרוס את שירותי הדת.

יצחק כהן: לא יהיה.

יצחק כהן: תודה רבה.

מירי רגב: חברים, אני רוצה לסכם את הדיון הנוכחי.

מירי רגב: הדיון הזה מדבר על סל שירותי הדת שמקבלים אזרחי המדינה.

מירי רגב: אני רוצה להגיד קודם כול תודה ויישר כוח לרב בן-דהן על היושר שלו; הוא מגיע לוועדה, הוא לא מתחמק מהוועדה, הוא לא שולח פקידים, הוא לא שולח מנכ"לים, הוא לא שולח אנשים אחרים שייתנו תשובה בשמו.

מירי רגב: הוא עומד מול כולם ונותן תשובות גם אם אנחנו אוהבים את זה וגם אם אנחנו לא אוהבים את זה - -

יעקב מרגי: בצרפתית קוראים לזה - - -

מירי רגב: - - ואת זה אני מאוד מעריכה.

מירי רגב: שנית מכיוון שהוא הציג את הרפורמה באופן עקרוני אני מבקשת שלקראת הדיון הבא בעוד חודש-חודשיים שייעשה בתיאום אתך, חשוב שתתייעץ, ושחלק מהצוות שלך יהיו גם יושבי ראש מועצות דתיות, כמו יהושע ישי - -

דורון דנינו: יש.

מירי רגב: מצוין.

מירי רגב: דבר שני, חשוב שיהיה נציג השלטון המקומי - -

דורון דנינו: יש.

מירי רגב: מצוין.

אלי בן-דהן: משרד הפנים שותף מלא.

מירי רגב: משרד הפנים זה משרד הפנים, והשלטון המקומי זה השלטון המקומי.

מירי רגב: תוסיף עוד נציג של השלטון המקומי.

אלי בן-דהן: אין בעיה.

יצחק כהן: לא צריך רפורמות, גברתי.

יצחק כהן: זה רפורמות מינויים.

מירי רגב: אני בדיון הבא רוצה לשמוע בצורה מסודרת מה זה סל שירותי הדת, איפה מתכוונים לעשות איחוד, איזה הרכבים יהיו, ואיך אתם מתכוונים לבחור אותם.

מירי רגב: זה מאוד חשוב לנו כדי שכל הנושאים יקבלו תשובות, כולל הנושא של הרפורמים שגם דיברה על זה כאן אורלי.

מירי רגב: כפי שאמרתי נקיים דיון גם על הגיור, גם על השמיטה, גם על נושא בתי העלמין ועל מחיריהם הגבוה וכמובן על הנושא הרפורמי שעליו דיברתי עם סגן השר עוד לפני כן.

מירי רגב: אני רוצה להודות לך.

מירי רגב: זה דיון ראשון – את כל התשובות תביא לדיון הבא.

מירי רגב: תודה רבה לכם.